**AL DEPARTAMENT DE TERRITORI**

Consellera de Territori

Molt Honorable Esther Capella i Farré

Avinguda de Josep Tarradellas, 2-6

08029 Barcelona

En/na................................................................................................................................, major d’edat, amb DNI................................., resident al carrer.................................................................................., núm.................... de la població de.............................................................................., codi postal ............................., correu electrònic......................................................., manifesto que havent estat informat de l’aprovació inicial del Pla Director Urbanístic (PDU) de l’activitat econòmica Sant Marçal-Cal Vies, i estant dins el termini que l'Administració proposa per rebre les al·legacions de la ciutadania sobre aquest pla, presento les següents,

**AL·LEGACIONS**

**1. El polígon logístic: urbanisme local contra la planificació territorial**

**El polígon logístic de Sant Marçal-Cal Vies de 123 ha,** és la transformació d’una iniciativa privada d’àmbit municipal a una planificació que abasta territori de tres ajuntaments, per tal de consolidar via la planificació territorial els interessos especulatius dels inversors. Així, els terrenys afectats de Castellví de la Marca són necessaris per a transformar-se en una planificació supramunicipal i superar les sentències i determinacions urbanístiques de planejament contràries al projecte inicial.

Atès que la implantació d’un polígon d’activitat econòmica s’ha de fonamentar en el planejament territorial, amb el consens territorial, i que el PDU de Sant Marçal-Cal Vies es deriva del planejament municipal, inicialment d’iniciativa privada, i que no consta el seu encaix correcte en els plans territorials vigents, **es demana la nul·litat de l’aprovació inicial i la seva retirada.**

**2. Revisió de l’aprovació inicial del PDU**

L’argument en què és fonamenta l’aprovació del PDU Sant Marçal-Cal Vies, no es altra que el fet d’estar avalat pels indicis que recull el Pla Territorial Parcial del Penedès (PTP), actualment en fase d’avantprojecte i en període d’informació pública.

**L’aprovació inicial del PDU, abans de la definitiva del PTP, és contrària a l’ordenament jeràrquic dels plans territorials i es recorre la seva aprovació, per tal de revisar i de revertir, si és el cas, els usos logístics, segons les directrius del PTP en la seva aprovació definitiva.**

**3. Una transformació contrària als valors del paisatge del Penedès**

El PDU Sant Marçal-Cal Vies pretén consolidar el canvi de qualificació dels terrenys de l’àmbit, actualment d’activitat agrícola, per passar-los a sòl logístic, amb conseqüències irreversibles en els valors paisatgístics propis i patrimonials d’aquest sector de la Plana Central del Penedès, que ens defineixen com a territori i ens diferencien de les àrees metropolitanes. Aquesta transformació contradiu punts essencials dels principis generals de la Llei d’Urbanisme, que assenyala *la necessitat de preservació dels recursos naturals i dels valors paisatgístics, arqueològics, històrics i culturals, per garantir la qualitat de vida de les generacions futures. El desenvolupament urbanístic sostenible ha d’evitar la dispersió en el territori, afavorir la cohesió social, la rehabilitació i la renovació en sòl urbà i preservi els sistemes de vida tradicionals a les àrees rurals.*

**Des de la constatació que el PDU de Sant Marçal-Cal Vies, no s’ajusta als enunciats de respecte que fixa la Llei d’Urbanisme, els criteris del Catàleg del Paisatge, les disposicions sobre paisatge dels Plans territorials vigents, es demana la seva retirada.**

**4. Aspectes crítics a la localització i sostenibilitat del PDU**

La localització del PDU Sant Marçal-Cal Vies, en uns terrenys de cruïlla de carreteres, l’AP7 i la N340, es justifica per la seva accessibilitat per camions relacionats amb la logística. El seu emplaçament contradiu el principi que els polígons d’activitat econòmica siguin sostenibles i evitar la continuïtat en el territori, formant barreres visuals i concentració de trànsits productors de CO2. En primer lloc, per la manca de connexió ferroviària pròpia i la seva dependència del transport per carretera; en segon lloc, per la manca de transport públic de l’àmbit; en tercer lloc, per formar una continuïtat amb els polígons existents del territori i altres planificats que li són propers, amb una afectació greu al paisatge de la plana central del Penedès. Respecte a les emissions contaminants del polígon, hem calculat que seva la mobilitat tindrà unes emissions de 44.296 T/CO2 anuals, que els residus produiran 34.514 T/CO2 anuals, en total seran 78.810 T/CO2 anuals, aquestes emissions provoquen l’incompliment de la Llei del Canvi Climàtic del 2017.

**Pels aspectes citats, contraris a la Llei d’Urbanisme, al Catàleg del Paisatge i a la Llei del Canvi Climàtic, es demana l’anul·lació de l’aprovació inicial i la seva retirada.**

**5. Sant Marçal-Cal Vies, un polígon innecessari de planificació dispersa**

El polígon de Sant Marçal-Can Vies no es pot justificar per la manca de sòl industrial a la Vegueria Penedès, segons els estudis recents, el cens de parcel·les industrials disponibles i en planejament, cobreixen totes les previsions d’ocupació futures. Al Penedès tenim uns planejaments de creixements urbanístics sobredimensionats, que cal revisar a la baixa per deixar de créixer indefinidament. El polígon logístic resultant del PDU Sant Marçal-Cal Vies, s’ha de considerar totalment innecessari, amb els criteris de superfície disponible, industrial i logística, del conjunt del Penedès. La seva situació és molt propera als polígons consolidats del Foix a 2.500 metres, Casa Nova a 1.500 metres, Pla de l’Estació a 700 metres i al Logis Penedès a 4.000 metres. **És així com la situació del PDU, entre polígons existents i en projecte, consolida una implantació dispersa de les activitats industrials i logístiques a la plana central del Penedès en total contradicció amb els criteris generals de l’ordenació territorial.**

**6. Afectacions a les activitats existents**

El territori on es pretén situar el polígon Sant Marçal-Cal Vies és una part significativa del conjunt de la Plana del Penedès, amb característiques productives tradicionals al voltant de la viticultura. Dins de l’àmbit d’actuació trobem els cellers Jansà, Vins Font, l’Alcoholera Vitivinícola Mediterranea i les Bodegues Pinord. Al voltant de l’àmbit hi trobem un grup de cellers, reconeguts per la DO Penedès i la DO Cava, Emendis, Masia Puigmoltò, Oriol Rossell i Caves Lavernoya. En un entorn més allunyat hi trobem Caves Bolet, Mont Marçal, Celler Terra de Marca i Castell de Pujades.

Tots aquests cellers i caves necessiten la continuïtat del paisatge de vinyes que serveix de referència per a les seves produccions i especialment per a la consolidació de les activitats de l’enoturisme, un dels seus principals actius econòmics. Tota aquesta cultura s’envolta d’institucions com el Museu del Vi, el Centre d’interpretació del Cava i petites i mitjanes empreses de km 0 que consoliden un model propi. La introducció d’un polígon logístic en una posició central del territori i amb un impacte visual tant greu, significa pel sector productiu, pagesos, cellers, cavistes i indústria derivada, una agressió al paisatge i una pèrdua irreparable al valor dels seus actius.

**Es demana la retirada del PDU Sant Marçal-Cal Vies per la incompatibilitat amb els valors del paisatge vitivinícola, les activitats de producció de vins i caves i l’enoturisme.**

**7. Les afectacions al sector enoturístic i al turisme rural**

El sector enoturístic i el turisme rural al Penedès s’ha desenvolupat molt en els darrers temps, potenciada per les empreses del sector, per l’Escola d’Enoturisme de Catalunya a Vilafranca i l’augment de l’oferta de l’allotjament rural. Les dades de visitants i de negoci de l’enoturisme i el turisme rural, és un dels puntals econòmics del Penedès. Fomenta les visites als cellers, les activitats d’itineraris entre vinyes (paisatge, valors històrics i patrimonials). Hi ha rutes i senders per recórrer a peu, en bicicleta o automòbil i els miradors d’observació singular. Les rutes afectades que passen per l’àmbit del polígon, és Postals de Vinya, el Miravinya, explora el paisatge del vi i el sender de la Via Augusta. També afectaria els miradors del Castell i convent de Penyafort, del Castellet i la torre del Castellot, així com les restes del jaciment romà de Santa Tecla-la Gravosa, a la Ràpita. **La presència i l’impacte visual de les naus logístiques projectades alterarà totalment el paisatge vitivinícola del Penedès.**

**8. La logística en contraposició a una regió agroalimentària del Penedès**

La situació actual d’emergència climàtica i de sequera extrema, emmarcada en el canvi climàtic global, ha capgirat els valors de territori-sostenibilitat, producció alimentària de proximitat, relació camp-ciutat, paisatge i turisme, energies renovables, reduir-reutilitzar-reciclar els residus, la disponibilitat d’aigua per l’agricultura i l’ús residencial. Hem convertit en obsolets els mecanismes dels planejaments urbanístics actuals i sorprèn que es continuï tirant endavant, plans que no encaixen en el territori, que res tenen a veure amb l’interès públic, hipotequen el futur hídric agrícola i residencial del Penedès i posa en perill l’estructura agrària dels assentaments urbans existents de pobles i masies. Segons els càlculs de consum d’aigua del polígon de Sant Marçal-Cal Vies serà de 643.829 m3/anuals, tenint en compte la situació de manca d’aigua i sequera persistent que estem patint fa inviable aquest projecte logístic.

És per això que **ens cal una regió agroalimentària arrelada a la tradició de la viticultura del territori i a la producció agrícola de proximitat i ecològica,** que té una major resiliència agrària davant de les crisis econòmiques, que no especula amb el territori, que fomenta les petites i mitjanes empreses vinculades a l’entorn i productores de km 0, que complementa a les àrees metropolitanes com a zona de producció agrària de proximitat i proporciona oci, lleure, cultura i espais forestals.

**9. Afectacions a la fauna i a la connectivitat ecològica**

La zona afectada pel polígon logístic, s’hi combinen vinyes, cereals, altres cultius i un entramat de cursos fluvials de rieres i torrents, tot el seu conjunt formen uns espais de connectivitat ecològica entre les serralades litorals i prelitorals, tal com s’exposa al Pla Director de l’Alt Penedès. Aquest espai hi nidifiquen diverses espècies de rapinyaires protegits com el xoriguer, el mussol banyut, el mussol, el xot, l’òliba, l’aligot comú... També és una zona de caça de fauna protegida com l'àliga cua barrada, l'àliga marcenca, l'àliga calçada, l’astor, l’esparver... **La biodiversitat de la zona i la seva connectivitat ecològica, és de vital importància per la supervivència d’aquestes espècies protegides i algunes en perill d’extinció i és per aquest motiu que demanem la retirada d’aquest projecte**.

**Per tot això exposat, DEMANO,**

1. Que la Molt Honorable consellera de Territori i els ajuntaments de Castellví de la Marca, Castellet i al Gornal i l’Arboç, **retirin** l’aprovació inicial del Pla Director Urbanístic de l’activitat econòmica de Sant Marçal–Cal Vies.
2. Que s’apliqui una **moratòria** a tot el territori de la vegueria Penedès, a tots els plans i projectes urbanístics que puguin alterar les futures decisions sobre el Pla Territorial Parcial del Penedès, actualment es troba en exposició pública l’avantprojecte.
3. Introduir i treballar sobre els criteris d’un model territorial centrat en la gestió d’una **Regió Agroalimentària del Penedès** en el marc del Pla Territorial del Penedès.
4. Que **com a veí/na afectat** per aquest projecte, a través d'aquest escrit em considero **interessat/da** en aquest expedient, ja que m'afectaran les resolucions administratives que es prenguin en un futur i **se'ns notifiqui** l'estat actual del projecte i les **resolucions preses** en un futur.

El/la sotasignat

A ........................................................................, ........ de ................................. de 2024.